«Kon-Tiki»-regissør: - Akkurat nå eier vi Los Angeles
- Vi har vært her nesten en måned, og det er jo den siste uken nå som det virkelig har intensivert seg. Så nå er det veldig mange arrangementer, som bare er hyggelige rett og slett, hver eneste kveld. Man blir invitert til å møte masse spennende mennesker, som er veldig begeistret for filmen. Og amerikanerne er jo veldig flinke til å uttrykke det også, så vi koser oss veldig, sier Rønning til VG. - Har det vært slitsomt? - Nei, jeg synes ikke det. Jeg klarer ikke å klage på det. Det er ikke slitsomt, det er bare gøy, og folk er så interesserte. Akkurat nå eier vi Los Angeles, konkluderer han.Også Jakob Oftebro har kost seg i Los Angeles. Han leide bil for å se mer av området. - Det å kjøre rundt i byen her er helt latterlig enkelt. Den er bygget for å kjøre i. Om du kjører rundt i Norge må du nesten være lommekjent for å komme seg fram, men her henger skiltene kjempestort over alt. Du er aldri i tvil om hvor du skal hen, sier skuespilleren, som synes LA minner litt om Norge. - Det minner litt om Stavanger. Du har fjellene, og om du kjører en time har du sjø og fantastiske strender, og så har du byen her. Du kan se alt her, så det er veldig mye fint å gjøre her egentlig. - Blir du fristet til å flytte hit på et tidspunkt? - Det er veldig ensomt her, synes jeg. For du kan ikke gå ut på gaten og bare si hei til folk. Du må kjøre dit. Og man føler at de tingene som skjer, skjer veldig eksklusivt. Du kjører fra dør til dør, og da møter du de menneskene du har avtalt å møte. Så å møte mennesker tilfeldig, sånn du gjør i Danmark og Norge, det føler jeg ikke at man gjør her. Jeg savner å kaste meg på sykkelen min i København og bare sykle dit du skal. Jeg kjenner at det er veldig gøy å være her, og jeg nyter sola, og så gleder jeg meg til å komme hjem - det blir deilig, sier Oftebro.Anders Baasmo Christiansen spiller for tiden i «Onkel Vanja», som regisseres av Liv Ullmann som selv har vært nominert til Oscar to ganger. For å rekke å stå på scenen på Nationaltheatret tirsdag, reiser han hjem allerede mandag. Men Christiansen vender tilbake til Los Angeles i april, når filmen har USA-premiere. - Da skal jeg få litt mer inntrykk av LA. Agenten min vil at jeg skal snakke med folk, og det rakk vi ikke så mye denne helga her. Det er så mye opplegg og jeg er her så kort, men så tenker jeg å dra tilbake i april for å sjekke det ut. Det er sånn man må gjøre i LA. Da må man snakke med folk, sier Christiansen. - Har du lyst selv? - Ja, men det er ikke det jeg jobber med - å snakke med folk. Men selvfølgelig er det veldig god drahjelp å være med i «Kon-Tiki», og så har den premiere 19. april, så da får vi se, sier han.- Når merket du ekstra pågang etter filmen? - Jeg hørte veldig positiv respons første gang vi hadde visning i USA i oktober. Så kom jo Weinstein med. På fest fredag var det veldig mange som mange kom bort til meg. Liv Ullmann sa til meg «Når du er potensiell vinner, så er det veldig mange som vil komme bort og snakke med deg, og smiske litt og si «Oh, you're gonna win». Og så er de veldig på helt til det sekundet du ikke vinner, da er det slutt. Da er de borte», forteller Christiansen, og legger til: - Det synes jeg er interessant å se, den kulturen som er ganske gjennomsiktig på en eller annen måte. Men det er sånn det er i businessen, så det er artig å stå og observere. Du står og hører på samtaler og merker at folk vil ha noe. '
Espen Sandberg og Joachim Rønning har intensiv-representert «Kon-Tiki» i Los Angeles den siste måneden. Det er de ikke lei av.